CELEX: 62015TN0618
Language: et
Date: 2015-07-31 00:00:00
Title: Kohtuasi T-618/15: 31. juulil 2015 esitatud hagi – Voigt versus parlament

21.3.2016   
            
            
               ET
            
            
               Euroopa Liidu Teataja
            
            
               C 106/35
            
         31. juulil 2015 esitatud hagi – Voigt versus parlament
   (Kohtuasi T-618/15)
   (2016/C 106/41)
   Kohtumenetluse keel: saksa
   
      Pooled
   
   
      Hageja: Udo Voigt (Brüssel, Belgia) (esindaja: Rechtsanwalt P. Richter)
   
      Kostja: Euroopa Parlament
   
      Nõuded
   
   Hageja palub Üldkohtul:
   
               —
            
            
               tühistada Euroopa Parlamendi presidendi keeld kasutada Euroopa Parlamendi ruume hageja pressikonverentsiks, mis pidi toimuma 16. juunil 2015;
            
         
               —
            
            
               tühistada Euroopa Parlamendi presidendi keeld, millega keelati Venemaalt pärit konverentsiosalejatel siseneda parlamendihoonesse;
            
         
               —
            
            
               mõista menetluskulud välja kostjalt.
            
         
      Väited ja peamised argumendid
   
   Hagi põhjendades esitab hageja kaks väidet.
   
               1.
            
            
               Esimene väide: aluslepingute rikkumine
               
                           —
                        
                        
                           Hageja väidab, et soovitud ruumide kasutamise keelamine ning Venemaalt pärit osalejate hoonesse tuleku keelamine rikub asutamislepinguid ja/või nende rakendamisel kohaldatavaid sätteid.
                        
                     
                           —
                        
                        
                           Vastavalt Euroopa Parlamendi presidendi 4. juuli 2005. aasta sätetele, mis käsitlevad fraktsioonide istungeid on hagejal õigus nõuda soovitud ruumide enda kasutusse saamist. Puuduvad ka erandina kohaldatavad põhjused nende kasutamise keelamiseks, kuna ruumid ei olnud soovitud ajal hõivatud ning kavandatud pressikonverents ei oleks endast kujutanud ohtu ei parlamendi turvalisusele ega toimimisele. Keeldumisega rikuti hageja õigust anda teavet oma töö kohta parlamendis.
                        
                     
                           —
                        
                        
                           Vene külalistele kehtestatud hoonesse sisenemise keeld rikub keeldu diskrimineerida etnilise päritolu ja kodakondsuse tõttu (Euroopa Liidu põhiõiguste harta artikli 21 lõige 1).
                        
                     
         
               2.
            
            
               Teine väide: Kaalutlusõiguse väärkasutamine
               
                           —
                        
                        
                           Hageja väidab, et Euroopa Parlamendi presidendi tegevus tugineb ilmselgelt pelgal omavolil ja on diametraalses vastuolus esmases õiguses sisalduva diskrimineerimiskeeluga.